Document ID: /fineweb-2-swissfilter-quality_10-filterrobots/filtered/01308.jsonl.gz/1511

Letër e Hapur Ministrit të Brendshëm të RSH Sandër Lleshaj
I nderuar Z.Ministër i Brendshëm,
Jam një gazetare nga diaspora që e kam përshëndetur ardhjen tuaj në krye të këtij institucioni si njeri me integritet, i papërlyer me krimin dhe politikën.
Sot ndihem shumë e zhgënjyer pas lajmit se Drejtoria e Policisë së Tiranës nuk lejon mbajtjen e protestave të diasporës prej 28 deri më 30 dhjetor!
Por mendoj se ky vendim vjen nga drejtori i Policisë të Tiranës dhe jo nga ju,
se ky vendim vjen nga një shërbëtor i Edi Ramës dhe jo i qytetarëve!
Në këto kushte, ju bëj lutje që ta anulloni dhe të krijoni kushte që diaspora shqiptare, burimi kryesor i mbijetesës së kombit, burimi i remitancave dhe i turizmit në Shqipëri, të ushtrojë një të drejtë që ia garanton Kushtetuta,
të demonstrojë apo të manifestojë për të drejtat e veta dhe të qytetarëve të Shqipërisë.
Ju kujtoj se në diasporë jemi 3 milionë shqiptarë, shumica shtetas të BE-së apo SHBA-ve, që e kemi fituar jetën tonë në Perëndim me sakrifica të pafundme, sepse, kur nuk të mban vendi që të lindi, askush nuk të pret krahëhapur, por ne tashmë me djersë, ndershmëri dhe dinjitet jemi pjesë e Perëndimit.
Këtu, ku jetoj dhe jam shtetase e këtij vendi që m’u bë Atdhe për Familjen dhe fëmijët e mi, në këtë vend që e dua dhe e respektoj, diaspora konsiderohet Zvicra e Pestë, dmth pjesë e pandashme e së tërës!
Diaspora shqiptare në Perëndim është pjesa e papërlyer e kombit dhe kësaj diaspore nuk mund t’ia ndalojë askush të drejtat që i takojnë!
As Edi Rama, as një drejtor policie dhe as një ministër!
Ju kujtoj se policët janë vëllezërit e motrat tona ! Edhe ata janë të pakënaqur nga antiqeverisja e Edi Ramës, sikur edhe e ka shprehur pjesëmarrja e tyre masive për të fituar Green Card!
Ju kujtoj se ne do të jemi për tri ditë në Tiranë me trup e shpirt dhe askush nuk mund të na ndalë!
Diaspora punon dhe mundësia e saj për të qenë e pranishme në Tiranë është pikërisht në ditët e pushimeve në festave të fundvitit, ndërsa administrata juaj është një shumësi parazitësh, klientësh dhe militantësh politikë, që dallohen vetëm si puthadorë të kryeministrit më të papërgjegjshëm në këtë tranzicion torturues që ka parë Shqipëria dhe shqiptarët!
Ju kujtoj se policia nuk na ka ndaluar dot as në ditët më kritike të diktaturës, kur sheshet e Tiranës vrojtoheshin me snajpera!
Na ka vëllavrarë regjimi komunist, na ka poshtruar edhe armiqësuar ky tranzicion përbindesh me politikanë monstra që vjedhin popullin dhe pasuritë e vendit tim!
Por çdo gjë e ka një kufi!
Dhe ky kufi ka ardhur sot!
Diktaturës së varfërisë të Edi Ramës, rrënuesit të Teatrit Kombëtar, rrënuesit të kulturës dhe dinjitetit kombëtar, dëbuesit të rinisë të kombit i ka ardhur fundi!
Ju i nderuar Z.Ministër, ju lutem të kryeni detyrimin kushtetues, të jini i paanshëm, të jini në krah të qytetarit dhe të diasporës, sepse edhe ne jemi bijtë e vendit tonë,
jemi aty sepse na ka thërritur koha të kthehemi dhe të çrrënjosim e zhbijmë një regjim kriminal.
Ne jemi qytetarë të Shqipërisë Mëmë dhe të Perëndimit!
Me mjete demokratike ne do të arrijmë tek qëllimi ynë!
Pas 28 vjet mashtrimesh, poshtrimesh, ka ardhur Momentumi që Shqipëria dhe shqiptarët të hyjnë në Europë,
por jo me shtetarë hajdutë dhe kriminelë por me djemtë e vajzat më të mira!
Kemi ardhur nga të gjitha anët e botës, historitë e jetëve tona janë të gjitha drama përpjekjesh njerëzore për mbijetesë, për t’u realizuar filma nga Steven Spielbergu, që meritojnë të gjitha të fitojnë Oscare, sepse jetën e kemi fituar me djersë dhe ndershmëri duke patur kundër një shtet kriminal si ky i Edi Ramës, që ka krijuar në diasporë qelizat klienteliste për t’ia kundërvënë diaspsorës.
Po a mundet një han hajdutësh, nga partia në pushtet apo klientë që përfitojnë grante pa asnjë meritë të shtypin vullnetin e 3 milionë shqiptarëve!
Kurrë jo!
I them Edi Ramës, i jap ultimatum Edi Ramës dhe langonjve të tij: Larg duart nga diaspora!
Larg duart nga diapsora në Perëndim dhe larg duart nga diaspora që ka ardhur në Tiranë dhe më 28, 29 dhe 30 dhjetor do të hapë siparin e manifestimeve dhe protestave!
Shqipëria është jona, e qytetarëve shqiptarë assesi jo e pushtetarëve kriminelë!
Ne vetëm i kemi dhënë vendit tonë, ndërsa Edi Rama me enturazhin e tij vetëm ia ka rrjepur mishin dhe e ka lënë skelet si Shqipërinë ashtu edhe kombin!
Në këtë kontekst, ju bëj thirrje Z.Ministër i Brendshëm,
me mirëbesim dhe konsideratë që të anulloni urdhërin e një aparatçiku që shkel Kushtetutën
dhe t’iu jepni vizën protestave të djemve dhe bijave të Shqipërisë që u larguan nga ky vend kur ishin të rinj dhe tani kthehen me thinja;
që u larguan nga ky vend duke i lënë prinderit me ankthin e pritjes, ndërsa tani vijnë për të nderuar kujtimin e prindërve, duke dërguar buqeta lulesh nëpër varreza!
Por thinjat, kujtimi i prindërve dhe e ardhmja e fëmijëve tanë na kanë kthyer më të vendosur se kurrë për ta bërë Shqipërinë pjesë të Perëndimit!
Si sistem vlerash demokratike me qeverisje demokratike, që garanton shtet të së drejtës për çdo qytetar, pavarësisht bindjeve politike apo besimit fetar!
Një qeverisje demokratike, që do të thotë 180 gradë ndryshe nga kjo e Edi Ramës që garanton shtetin e kapur vetëm për një grusht keqpërdoruesish të votës të popullit, që nga shërbëtorë të popullit e kanë kthyer gjithë popullin ose në shërbëtor të tyre ose e kanë dëbuar nga Shqipëria!
Kjo kohë tashmë ka perënduar, koha e Edi Ramës ka perënduar, për të mos u kthyer kurrë më!
Ishte një kohë bosh e një njeriu bosh, të veshur si dandy me kostume lluksoze, paguar nga një popull i varfër që dergjet në mjerim pa patur të holla të paguajë as ilaçet!
Mjafton një mendje të mendoj kësisoj si unë, që ndryshimi të vijë, por ne të disaporës jemi 3 milionë mendje që vimë në Tiranë duke kaluar dete e oqeane dhe që jemi vetë oqean!
Me respekt,
Elida Buçpapaj